โจทย์หินแบงก์ปี’56
กสิกรไทย ชี้โจทย์ท้าทายธุรกิจแบงก์ปี 2556 ประคองกำไรรักษาคุณภาพสินทรัพย์
5 ม.ค. 2556

กสิกรไทย ชี้โจทย์ท้าทายธุรกิจแบงก์ปี 2556 ประคองกำไรรักษาคุณภาพสินทรัพย์
บริษัท ศูนย์วิจัยกสิกรไทย ออกบทวิเคราะห์ “โจทย์ท้าทายธุรกิจแบงก์ปี’56...ประคองมาร์จิน เพิ่มค่าธรรมเนียม รักษาคุณภาพสินทรัพย์” ระบุว่า ความท้าทายทางธุรกิจธนาคารพาณิชย์ในปี 2556 คือ การรักษาความสามารถในการทำกำไร และการเพิ่มขีดความสามารถในการแข่งขัน เพื่อรักษาส่วนแบ่งตลาด ท่ามกลางการแข่งขันที่รุนแรง
ทั้งนี้ ส่วนต่างอัตราดอกเบี้ยของธนาคารพาณิชย์ไทย ปี 2555 อาจลดลงราว 10 จุด หรือจาก 3.21% ในปี 2554 มาอยู่ที่ประมาณ 3.11% ในปี 2555 เนื่องจากอัตราดอกเบี้ยนโยบายที่ลดลงในไตรมาส 4/2555 ซึ่งส่งผลกระทบต่อรายได้ดอกเบี้ยรับจากเงินให้สินเชื่อ ตลอดจนแรงกดดันจากการแข่งขันด้านราคา ทั้งฝั่งสินเชื่อและเงินฝากที่ทวีความรุนแรงมากขึ้น และปีนี้คาดว่าส่วนต่างอัตราดอกเบี้ยของธนาคารอาจทรงตัว หรือปรับตัวลดลงเล็กน้อยจากปีก่อน มาอยู่ในกรอบ 3.05-3.11% เทียบกับปี 2555 ที่อยู่ที่ 3.11%
อย่างไรก็ตาม การรักษาเป้าหมายกำไร ธนาคารพาณิชย์ต้องเพิ่มประสิทธิภาพในการบริหารจัดการสินทรัพย์และหนี้สิน การเพิ่มผลตอบแทนของพอร์ตสินเชื่อที่ให้ผลตอบแทนสูง เช่น สินเชื่อรายย่อย ในขณะเดียวกันต้องบริหารจัดการต้นทุนเงินฝากให้อยู่ในระดับต่ำ 
ขณะเดียวกัน ธนาคารพาณิชย์ไทยจึงยังต้องหันมาหารายได้ค่าธรรมเนียมเพิ่มขึ้น โดยคาดว่ารายได้ค่าธรรมเนียมของระบบธนาคารพาณิชย์ไทยอาจเติบโต 10-15% (เทียบกับประมาณการปี 2555 ที่น่าจะขยายตัวไม่ต่ำกว่า 15%) ซึ่งถือว่าค่อนข้างสูงแล้ว
อีกโจทย์สำคัญสำหรับธนาคารพาณิชย์ในปี 2556 คือ การบริหารจัดการคุณภาพสินทรัพย์อย่างมีประสิทธิภาพ พร้อมทั้งต้องจับตาทิศทางเศรษฐกิจในปี 2556 ซึ่งจะมีอิทธิพลที่สำคัญยิ่งต่อแนวโน้มคุณภาพสินทรัพย์ เช่น การปรับขึ้นค่าจ้างขั้นต่ำเป็น 300 บาททั่วประเทศ การปรับโครงสร้างพลังงานและเพิ่มค่าเอฟที ซึ่งมีผลในการเพิ่มต้นทุนธุรกิจของลูกค้า ปัญหาค่าครองชีพที่สูงขึ้น อาจมีผลต่อความสามารถในการชำระหนี้ โดยเฉพาะสินเชื่อบุคคลและสินเชื่อเช่าซื้อ และการเตรียมความพร้อมรับมือปัญหาหนี้ที่ไม่ก่อให้เกิดรายได้ (เอ็นพีแอล) แม้ว่าปัญหาเอ็นพีแอลล่าสุด (สิ้นเดือน ก.ย. 2555) อยู่ที่ 2.64% ของสินเชื่อรวม ขณะที่มีการตั้งค่าเผื่อหนี้สูญและหนี้สงสัยจะสูญในระดับสูง 119.52%